Knap 300 frivillige knokler netop nu for at gøre Mariager til en stor politisk fest. 20-årige William Bergen Ågren er med sine tre nye kammerater fra Mariager Højskole nogle af de mange frivillige, der får Political Festival of Europe op at   køre i Mariager. - Vi skal sætte en masse skilte op i byen for at gøre folk opmærksomme på programmet, siger han, mens han klipser løs med klipsemaskinen i Rosenhaven. Det er en uge siden, at eleverne startede på Mariager Højskole - og som en obligatorisk del af skoleskemaet, skal de hjælpe til på det politiske folkemøde. - Det er fedt, at vi som højskoleelever kan komme ud og vise byen, at vi gerne vil den, siger William Bergen Ågren, der selv kommer fra Mariager og derfor kan agere byguide for de tre andre, der kommer fra henholdsvis Hornslet, København og Odense. - Det er fantastisk og fedt for Mariager, at det får noget omtale. Vi er en lille by, så at der kommer sådan et stort arrangement til byen, det er mega fedt, siger han. Mariager Højskole: Naturligt at deltage i Ifølge lærer på Mariager Højskole Simon Linde, så de ingen anden mulighed end at sætte hele skolen til at være frivillige ved det politiske folkemøde. - Det er fantastisk, at vi får en begivenhed til byen. Det var en gylden mulighed for at være medværter - og hvad er mere naturligt end at træde ind og hjælpe med klargøring under selve festivalen, siger Simon Linde og forklarer, at eleverne også lærer noget af det. - De lærer at være frivillige og ser betydningen af, hvad man kan som frivillig ved at stå sammen på den her måde i samfundet. Samtidig får de også meget ud af at deltage i selve folkemødet og se debatterne, siger han. Overraskede over frivillige Det er primært folk fra lokalområdet, der er frivillige til Political Festival of Europe. Mange foreninger og festivaller har i år haft markant mangel på frivillige – men i Mariager er tilmeldingerne væltet ind. - Jeg tror, der er en stor grad af nysgerrighed for at være med til det her og for at være med i maskinrummet for sådan en ny begivenhed, siger koordinator for de frivillige, Jens Lykke. Folkene bag havde annonceret, at de søgte frivillige på forskellige platforme. Da den første frivilligdag blev afholdt i foråret, havde folkene bag regnet med 30-40 fremmødte, men i stedet blev de mødt af over 100 interesserede. - Jeg ved ikke, om vi blev overraskede, for Mariager har ry for at have et godt lokalt engagement, men at det gik så nemt, det er fantastisk - og samtidig er det fantastisk at få de unge med fra for eksempel højskolen, siger han. Arbejder under hele folkemødet Højskoleeleverne skal arbejde under hele festivalen på skift, men de regner dog med at få tid til at komme rundt og opleve musikken og debatterne. - Hvis jeg har energi til det, så skal jeg da helt sikkert rundt og kigge i teltene og deltage i debatterne, siger William Bergen Ågren. Political Festival of Europe begynder torsdag den 25. august og varer i fire dage. Og det er helt gratis at deltage.
Mens andre foreninger og festivaler i det nordjyske har haft svært ved at erhverve frivillige denne sommer, er folkene bag Political Festival of Europe overraskede over, at de uden stor besvær står med næsten 300 frivillige.